
הכנסת העשרים
מושב שלישי
<פרוטוקול מס' 539>
מישיבת ועדת העבודה, הרווחה והבריאות
יום שלישי, כ"ו בסיון התשע"ז (20 ביוני 2017), שעה 9:30
<סדר היום:>
<הצעת חוק הביטוח הלאומי (תיקון - הרחבת הגדרת ילד לעניין קצבת נפגעי עבודה), התשע"ז-2017>
נכחו:

<חברי הוועדה:> 
אלי אלאלוף – היו"ר
עבד אל חכים חאג' יחיא

חברי הכנסת:
מיקי לוי

אורי מקלב
<מוזמנים:> 
	רועי קרת
	–
	הלשכה המשפטית, המוסד לביטוח לאומי

	אבנר עוקרבי
	–
	ארגון הנכים


<ייעוץ משפטי: >
יעל סלנט
<מנהל/ת הוועדה:>
אתי שבתאי
<רישום פרלמנטרי:>
יפעת קדם
<הצעת חוק הביטוח הלאומי (תיקון - הרחבת הגדרת ילד לעניין קצבת נפגעי עבודה), התשע"ז-2017,  פ/3719/20, הצעת ח"כ משה גפני>
<היו"ר אלי אלאלוף:>
אנחנו היום ה-20.6.2017, כ"ו בסיון תשע"ז, שעה 09:43. אני מתנצל על האיחור שנבע מהמשך הדיון הקודם. הצעת חוק הביטוח הלאומי (תיקון - הרחבת הגדרת ילד לעניין קצבת נפגעי עבודה). זה בעקבות הרביזיה שהגשתי, לאור הרצון לתקן מספר נקודות. אז בקשה, מי בעד הרביזיה?
הצבעה

בעד – פה אחד 

נגד – אין 

נמנעים –אין 

הרביזיה אושרה.
<היו"ר אלי אלאלוף:>
אנחנו מאשרים את הרביזיה. בבקשה תציגי אותה, היועצת המשפטית שלנו.

<יעל סלנט:>
בדיון הקודם תיקנו את סעיף 130 לחוק הביטוח הלאומי ואמרנו שילד לעניין נפגעי עבודה יהיה גם מי שנחשב כילד לפי 252(ג1). בעצם היו עוד כל מיני תיקונים משלימים שהמוסד לביטוח לאומי ביקש שנעשה בפרק של נפגעי עבודה שנוגעים לשינוי הגדרת ילד, וזה התיקונים לסעיף 130(א)(5) שאתם רואים, והתיקון לסעיף 133 ו-144. אנחנו ביקשנו שאת אותם תיקונים משלימים שעשינו לגבי יתום של נפגע עבודה בעצם נבצע גם בפרק של השארים, כי בזמנו, בתיקון מספר 156, תיקנו את הגדרת ילד בסעיף 252(ג1) אבל לא תיקנו את סעיפים 260 ו-265, שגם הם בפרק השאירים ונוגעים להגדרת ילד. את זה אנחנו מבקשים לתקן במסגרת הזאת. מכיוון שהתיקונים לסעיפים 130(א)(5), 133 ו-144 הוצגו בדיון הקודם אבל לא הוקראו, אני אקרא אותם בזריזות רק כדי שנדע על מה אנחנו מדברים.

תיקון סעיף 130. 1. בחוק הביטוח הלאומי (נוסח משולב), התשנ"ה-1995 (להלן –החוק העיקרי), סעיף 130(א) – (1) בפסקה (2), בסופו יבוא או "252(ג1), שזאת הרחבת הגדרת ילד לעניין הפרק של נפגעי עבודה. (2) בפסקה (5), אחרי "שבסעיף 238" יבוא "או התנאים שבסעיף 252(ג1), ואחרי "מהתנאים האמורים" יבוא "בסעיף 238 או שנתקיימו בו התנאים האמורים בסעיף 252(ג1)".

תיקון סעיף 133. סעיף 133 מדבר על אלמנה שיש עימה ילד והתנאים להגדרת ילד לא התקיימו עם מותו של המבוטח, ואחרי מותו של המבוטח מתקיימים התנאים להגדרת ילד. אנחנו אומרים שלא רק התנאים להגדרת ילד לפי 238, אלא גם התנאים להגדרת ילד לפי 252(ג1). בסעיף 133 (ב)(2) לחוק העיקרי, במקום הקטע החל במילים "האמורים בפסקאות" עד המילים "שבסעיף 238" יבוא "האמורים בפסקאות משנה (א) או (ב) שלהלן", ובמקום "המגיעה לה" יבוא "המגיעה לה: (א) אחד התנאים האמורים בפסקאות (2) ו-(3) להגדרה "ילד" שבסעיף 238; (ב) התנאים שבסעיף 252(ג1)."
תיקון סעיף 144. סעיף 144 מסמיך את השר לקבוע דמי מחיה והוצאות אבחון בעד יתום. אנחנו אומרים שהוא יוכל לקבוע את זה גם לעניין ילד כהגדרתו ב-252(ג1). בסעיף 144 לחוק העיקרי – (1) בסעיף קטן (א)(2), בסופו יבוא "או שהוא לומד במוסד חינוכי כהגדרתו בסעיף 252(ג1) ומתקיימים בו התנאים האמורים באותו סעיף"; (2) בסעיף קטן (ב), המילים "ילד כמשמעותו בסעיף 238, והוא בבחינת" - יימחקו. כמובן שהתיקון הזה בסעיף 144, כמו גם התיקון שתיכף נגיע אליו בסעיף 265, מחייבים את המוסד לביטוח לאומי לתקן גם את התקנות. הוועדה קוראת למוסד לביטוח לאומי לתקן את התקנות, כדי שאפשר יהיה לשלם את דמי המחייה. 

<רועי קרת:>
לשר.

<יעל סלנט:>
לשר. תיקון סעיף 260. בסעיף 260(2) לחוק העיקרי, במקום הקטע החל במילים "האמורים בפסקאות" עד המילים "שבסעיף 238" יבוא "האמורים בפסקאות משנה (א) או (ב) שלהלן", ובמקום "המגיעה להם" יבוא "המגיעה להם": (א) תנאי מהתנאים האמורים בפסקאות (2) ו-(3) להגדרה "ילד" שבסעיף 238; (ב) התנאים שבסעיף 252(ג1)."
תיקון סעיף 265. בסעיף 265 לחוק העיקרי  - (1) בסעיף קטן (א)(2), בסופו יבוא "או שהוא לומד במוסד חינוכי כהגדרתו בסעיף 252(ג1) ומתקיימים בו התנאים האמורים באותו סעיף"; (2) בסעיף קטן (ב), המילים "והוא בבחינת תלוי לפי סעיף 247(2)" – יימחקו. אנחנו בעצם מוחקים את זה, כי זה מפנה רק להגדרת ילד לפי 238 ואנחנו מתכוונים גם להגדרת ילד לפי 252(ג1). לגבי התחילה דיברנו. התחילה של החוק תהיה - כמובן ככל שהוא יעבור - ב-1 ביולי, והתשלומים יתחילו להשתלם רטרואקטיבית רק מ-1 בינואר 2018. צריכים להצביע על השינויים, ככל שהם מקובלים.
<היו"ר אלי אלאלוף:>
אולי חבר הכנסת מקלב, שהוא בין היוזמים, יש לו רצון להתייחס.

<אורי מקלב (יו"ר ועדת המדע והטכנולוגיה):>
אני רוצה רק לברך אתכם, באמת נעשתה פה עבודה מקצועית ומיוחדת. אמנם זה היה נראה כמו כתב חידה למי שלא יודע, אבל זה בעצם בא לתת מענה בדמי מחייה לכלל היתומים, גם ליתומים נפגעי עבודה וגם ליתומים מקבוצת שאירים. אני חושב שזה עושה איזה צדק ומיישר את כולם לאותה מתכונת. אני חושב שצריך לציין את העבודה המקצועית של צוות הוועדה והביטוח הלאומי שעשו ביחד. הכינו לנו הכל, בישלו את הכל, אנחנו רק צריכים - -  הדלקת את האש, אתה יכול עכשיו כבר לסגור את הסיר והכל מוכן. 
<אבנר עוקרבי:>
אני רוצה לברך אותך על העבודה, לברך אתכם כל היוזמים, את כל המתקנים ברביזיה הזאת. אני רוצה לברך אתכם מכל הלב על היוזמה הזאת שנותנים לילדים. אני כנפגע עבודה רואה את זה. לפעמים אני מתרגש מהנושא הזה שהנה, אם חס ושלום קורה לי מקרה מוות, או שאני אמות, אני רואה שתהיה דאגה גם לשארים שלי. אז השם יברך אתכם, ימלא את משאלותיכם לטובה. בהזדמנות זאת אני מברך אתכם.
<היו"ר אלי אלאלוף:>
רועי, יש לך משהו בשם הביטוח לבשר?

<רועי קרת:>
לא.

<היו"ר אלי אלאלוף:>
אני מתרגש גם כן באופן אישי, כי אני מגיל 4 יתום. אצלי יתום זה מושג חיים, זה אורח חיים. אם אנחנו חוזרים למקורות שלנו ומכבדים את היתומים והאלמנה כמו שצריך, אז אני חושב שזה כבוד גדול לעם הזה, למדינה הזאת. ולחברי הכנסת שיזמו, תודה, אורי, על ההצעה הזאת. מי בעד ההצעה עם התיקונים, מי נגד?
הצבעה

בעד – פה אחד 

נגד – נגד 

נמנעים – נגד 

הצעת חוק הביטוח הלאומי (תיקון – הרחבת הגדרת ילד לעניין קצבת נפגעי עבודה), התשע"ז-2017 אושרה.
<הישיבה ננעלה בשעה 09:55.>

